**Consulta pública prèvia a l’elaboració de normes**

Títol de la iniciativa

ORDRE TSF/ /2019, per la qual s’actualitzen el cost de referencia, el mòdul social i el copagament de determinades prestacions no gratuïtes i de modificació de criteris funcionals en determinats serveis de la Cartera de Serveis Socials, i de modificació de l’Ordre BSF/130/2014, de 22 d’abril.

Unitat responsable

Direcció General de l’Autonomia Personal i la Discapacitat

**1. Problemes que es pretenen solucionar amb la iniciativa.**

Amb aquesta disposició, es pretenen abordar diferents problemes:

1. Equilibri financer de les entitats proveïdores de serveis, que ha resultat perjudicat per la no adequació dels preus al cost de la vida i als creixents costos, principalment salarials
2. Les persones usuàries del programa de suport a l’autonomia a la pròpia llar reben actualment totes el mateix número d’hores d’atenció, la qual cosa minva la possibilitat d’una atenció personalitzada.
3. Les persones que tenen patrimonis improductius han d’imputar-los al copagament, la qual cosa genera disfuncions i aportacions injustes.
4. Flexibilitzar la ràtio nocturna de les llars residència de salut mental.

**2**. **Els objectius de la iniciativa.**

1. Mantenir l’equilibri financer dels proveïdors de serveis. En aquesta Ordre, s’aborda la situació de diversos serveis. Concretament, afecta als diferents centres pel que fa a serveis diürns per a gent gran, serveis d’atenció diürna, llar residència i centre residencial per a persones amb discapacitat, serveis de llar amb suport i llar residència per a persones amb problemàtica social derivada de malaltia mental, serveis de suport a l’autonomia a la pròpia llar i serveis d’atenció precoç. Per aquesta raó es pretén actualitzar el cost de referència, el mòdul social i el copagament relatiu a les prestacions no gratuïtes de la Cartera de Serveis Socials que fan referència a la tipologia de centres abans esmentats, o tan sols el cost de referència, en aquells serveis no sotmesos a copagament.
2. Flexibilitzar les hores d’atenció del programa de Suport a l’Autonomia a la Pròpia Llar, per tal de donar l’atenció personalitzada màxima a les persones usuàries.
3. Evitar la imputació al copagament de patrimonis improductius.
4. Actualitzar els mòduls de la Línia J, de la Ordre TSF/127/2019, de 27 de juny, corresponents a: Programes de manteniment de serveis i establiments de serveis socials definits en l'actual Cartera de serveis socials relatius a serveis especialitzats d'atenció a les persones grans amb dependència o risc social, a persones amb discapacitat, problemàtica social derivada de trastorn mental.
5. Modificar la ràtio nocturna de les llars residència de malalts mentals.

**3. Les possibles solucions alternatives regulatòries i no regulatòries.**

La normativa que regeix actualment les condicions de les prestacions no gratuïtes de la Cartera de Serveis Socials requereix la modificació de determinats articles de la normativa vigent que permetin poder garantir millor la qualitat i una correcta atenció a les persones usuàries dels Serveis Socials de Catalunya, d’acord amb el que preveu la Llei 12/2007, d’11 d’octubre de Serveis Socials, així com adequar la prestació dels serveis a la realitat actual.

En aquest sentit les indicacions de l’Organització Mundial de la Salut (OMS 2008) recomanen revisar els models d’atenció dels diferents països, per tal de fer la transformació necessària i introduir els canvis que convinguin, per poder donar una resposta adequada als nous reptes que planteja l’actual context social, sanitari, epidemiològic i demogràfic.

En aquest període, en l’àmbit de Catalunya i en l’àmbit del sector social i sanitari, s’està treballant per incrementar el nivell de qualitat dels serveis per a persones amb diversitat funcional, serveis per a persones amb problemàtica social derivada de malaltia mental, serveis d’atenció precoç i serveis residencials de gent gran i adequar-los al model d’atenció centrada en la persona.

En el cas d’aquesta iniciativa es necessari modificar la normativa vigent que estableix les condicions que es volen canviar per adequar-les a aquesta necessitat.

Es considera que l’opció de no actuar i mantenir sense modificar la normativa actual no garantiria la qualitat de la qual es pretén dotar els centres que atenguin persones vulnerables.

En el cas de la modificació dels criteris funcionals, una possible alternativa seria dictar un decret però, atès que existeix una habilitació a la Llei 4/2017, de 28 de març, de pressupostos de la Generalitat de Catalunya per al 2017, concretament en la disposició addicional 31 apartat 3, es considera mès agil i adequat aprovar-ho per Ordre del Conseller del Departament de Treball, Afers Socials i Famílies.

Si no s’actua, els problemes anteriorment enumerats, poden generar greus dificultats en la gestió dels esmentats serveis. Cal incidir sobre ells al més aviat possible, ja que tots afecten, de forma directa o indirecta, en la salut i benestar de les persones usuàries i posen en entredit l’obligació de l’administració de la Generalitat de Catalunya de garantir una correcta atenció assistencial als col·lectius afectats.

**4. Necessitat i oportunitat de l’aprovació de la norma.**

En la mesura que l’etapa de contenció pressupostària es va superant, cal anar desenvolupant el procés de sosteniment de l’equilibri financer de les entitats. En altres disposicions ja s’han pres mesures en aquest sentit i ara s’incideix en altres tipologies de serveis.

Igualment, les situacions injustes que penalitzen a les persones usuàries (copagament i hores d’atenció del programa de suport a l’autonomia a la pròpia llar) és necessari que es resolguin al més aviat possible.

Pel que fa a la modificació de la ràtio nocturna de les llars residència de malalts mentals, es tracta simplement d’adequar l’exigència a les possibilitats que ens donen les noves tecnologies.